google/wiki40b huggingface dataset:
Niccolò Campriani

Biografija

2003 m. Europos jaunimo čempionate Campriani pelnė sidabro medalį. 2008 m. vasaros olimpinėse žaidynėse italas dalyvavo visose trijose šautuvo rungtyse iš kurių geriausiai pasisekė orinio šautuvo iš 10 m rungtyje - 12 vieta. 2009 m. Campriani pirmą kartą tapo Europos čempionu. 2012 m. vasaros olimpinėse žaidynėse Campriani iškovojo auksą šaudyme iš trijų pozicijų ir sidabrą orinio šautuvo rungtyse. 2013 m. dukart gerino pasaulio rekordus - 1182+460,8 taškų šaudyme iš trijų pozicijų (pasaulio taurės finalas, Miunchenas) ir 631,2 taško šaudant oriniu šautuvu (Europos čempionatas, Odensė). 2015 m. pirmose Europos žaidynėse pelnė sidabro medalį. 2016 m. vasaros olimpinėse žaidynėse iškovojo savo antrąjį olimpinį aukso medalį šaudyme iš 10 m sportiniu oriniu šautuvu.
Tengrizmas

Tengrizmas – iš Sibiro ir Vidurinės Azijos kilusi religija, turinti šamanizmo, animizmo, protėvių kulto, totemizmo elementų. Tradiciškai buvo paplitusi tarp tiurkų genčių, mongolų, vengrų. Tengrizmas koncentruojasi apie dangaus dievybę Tengri, sudievintą dangų (mong. tengri 'dangus'). Mongolai šią sakralinę esatį dar įvardina kaip munch chuch tengri 'amžinasis žydrasis dangus'. Dabartinėje Turkijoje tengrizmas įvardinamas kaip Gök Tanrı 'dangaus dievybė'.
Tengrizme gyvenimo prasmė įvardijama kaip gyvenimas harmonijoje su aplinkiniu pasauliu. Žmonių gyvenimą prižiūri šventasis dangus Tengri, motina-žemė Umai ir kitos dvasios. Dangus, Žemė ir protėvių dvasios suteikia žmonėms visko, ko jiems reikia. Gyvendamas teisingą ir garbingą gyvenimą žmogus palaiko pasaulio harmoniją ir maksimalizuoja savo jėgas. Su dvasiomis bendrauja šamanai, svarbus šventųjų kalnų, ežerų kultas.
Tengrizmas tebepraktikuojamas dalies tuvių, chakasų, mongolų, išgyvena atgimimą Turkijoje, Kazachstane, Kirgizijoje. Dalyje tiurkų ir mongolų tautų tengrizmas yra susipynęs su Tibeto budizmu, viena iš tokių sintezių vadinama burchanizmu.
Slavikų valsčius

Slavikų valsčius buvo pietvakarių Lietuvoje, kairiajame Nemuno krante. Centras – Slavikai.
Gėluvos piliakalnis

Piliakalnis

Piliakalnis dar žinomas kaip Birutkalnis, Birutės kalnas. Jis yra kaimo pietrytinėje dalyje, aukštumos iškyšulyje į Dubysos slėnį. Birutkalnį iš pietų ir pietvakarių juosia Dubysos slėnis, iš šiaurės vakarų ir pietryčių - slėnio daubos. Per daubą, esančią pietrytinėje dalyje, teka Gėluvos upelis, kuriame įrengti tvenkiniai. Šiaurės rytų pusėje tęsiasi aukštuma. Šlaitai į slėnį ir daubas statūs, jų viršutinė 3–5 m aukščio dalis dirbtinai pastatinta. Šiaurės rytų pusėje, nuo aukštumos, supilti du tiesūs apie 40 m ilgio ir apie 2 m aukščio pylimai, kuriuos skiria apie 4 m gylio ir iki 16 m pločio (viršuje) griovys. Pylimai perkasti 6,5 m pločio grioviu, padarant įvažiavimą į aikštelę. Piliakalnio aikštelė netaisyklingos trapecijos formos, 80 m ilgio ir 30 m pločio šiaurės rytų bei 20 m pietvakariniame gale.
Į šiaurės rytus nuo piliakalnio, už pylimų, yra gyvenvietės kultūrinio sluoksnio žymių.

Tyrimai

Piliakalnį 1906 m. aprašė Liudvikas Kšivickis. Piliakalnio žvalgomuosius archeologinius tyrimus 1961 m. atliko Lietuvos istorijos institutas, 1980 m. tyrė Mokslinės metodinės kultūros paminklų apsaugos tarybos, 1991 m. Kultūros paveldo mokslinio centro archeologai. Lietuvos Respublikos Vyriausybės nutarimas dėl paskelbimo kultūros paminklu – 1998-05-19; Nr.612. Paminklo teritorijos plotas 92000 m².
Manoma, piliakalnio pietvakarinėje papėdėje yra kapinynas. 1996 m. ištirtas (tyrėjas A. Strazdas) upelio išplautoje 10 x 4 m dydžio išgraužoje aptiktas moters kapas, rasta III a.- V a. žalvarinė segė lenkta kojele, žalvarinis juostinis žiedas ir geležinis peiliukas. 400 m į pietryčius nuo piliakalnio, ant gretimos aukštos kalvos, kelio į Čekiškę dešinėje pusėje yra buvęs X a.–XVII a. senkapis (gal net keletas pilkapių), tyrinėtas 1974 ir 1996 m. Kapai suardyti XVI a., kai buvo statomi kalvinų susirinkimų namai ir šalia jų XVI–XVII a. laidojami mirusieji, o vėliau dirbant žemę. 1936 m. iš šių senkapių į muziejus pateko keletas III a.–IV a. ir IX a.–XII a. kapams būdingų radinių. Šiuos senkapius savo raštuose mini ir Petras Tarasenka. 1974 m. Lietuvos istorijos instituto archeologai, vadovaujami V. Urbonavičiaus, buvusios kalvinistų bažnyčios vietoje ir šalia jos ištyrė 4 200 m² plotą. Kasinėjimų metu aptikta 370 XVI–XVII a. kapų, tarp jų ir 3 apardyti V–VI a. griautiniai kapai, bei keletas pavienių kapų.

Istorija

Manoma, piliakalnyje stovėjo medinė Ariogalos pilis, sudeginta kryžiuočių 1382 m. per Jogailos ir Kęstučio tarpusavio kovas.

Aplinkiniai piliakalniai

Gabrieliškių piliakalnis 20 km
Kejėnų piliakalnis 13 km
Ročiškės piliakalnis 11 kmVaitiekūnų piliakalnis 29 kmPlinkaigalio piliakalnis 20 km
Bažavalės piliakalnis 4 kmEržvilko piliakalnis 52 kmStašaičių piliakalnis 48 kmSeredžiaus I piliakalnis 17 km
Veliuonos I piliakalnis 22 kmButvilonių piliakalnis 13 km
Ringovės piliakalnis 16 kmDaugėliškių piliakalnis 3 km
Vikūnų piliakalnis 21 km
Liaudies teisėjas

Liaudies teisėjas – 1918–1991 m. TSRS (iki 1922 m. Tarybų Rusijos) rajono, miesto, nesuskirstyto rajonais, ar miesto rajono liaudies teismo teisėjas.

Istorija

Liaudies teisėjas buvo formaliai renkamas rajono (miesto) gyventojų visuotiniu slaptu balsavimu 5 (iki 1958 m. – 3) metams iš piliečių, turinčių rinkimų teisę ir sulaukusių 25 metų. Rajone (mieste) būdavo keli liaudies teisėjai, liaudies deputatų taryba vieną jų paskirdavo liaudies teismo pirmininku. Į visų teismų, nagrinėjančių pirmosios instancijos baudžiamąsias ir civilines bylas, posėdžio sudėtį įeidavo liaudies teisėjas ir du liaudies tarėjai, pirmininkaudavo liaudies teisėjas.

Įgaliojimai

Liaudies teisėjas vienasmeniškai nagrinėdavo bylas dėl administracinių pažeidimų, priimdavo nutarimus iškelti bylas pagal skundus ir pareiškimus. Liaudies teisėją patraukti baudžiamojon atsakomybėn, nušalinti nuo pareigų ar suimti buvo galima tik su sąjunginės respublikos Aukščiausiosios Tarybos prezidiumo sutikimu.

Lietuvoje

Lietuvoje TSRS okupacijos metais liaudies teisėjai buvo formaliai renkami (paskutinį kartą 1987 m.) rajono (miesto) gyventojų slaptu balsavimu 5 (iki 1958 m. – 3) metams.
Aleksas Švenčionis

Biografija

Pakruojo raj. Kalpokų žemės ūkio bendrovės pirmininkas.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Pakruojo rajono skyriaus narys.
1997–2000 m. ir 2000–2003 m. Pakruojo rajono savivaldybės tarybos narys.
Sutuoktinė Aldona, vaikai Sigutė, Darius.
Bronius Juodelis

Bronius Juodelis (1924 m. lapkričio 16 d. Dusetose – 2015 m. balandžio 1 d. Čikagoje) – Lietuvos ekonomistas, pedagogas, JAV lietuvių visuomenės veikėjas.

Biografija

Per Antrąjį pasaulinį karą pasitraukė į Vokietiją. Kempteno karo pabėgėlių stovykloje baigė lietuvių gimnaziją, redagavo skautų leidinius „Geležinio Vilko balsas“ (1947 m.) ir „Baltijos banga“ (1948 m.). 1949 m. persikėlė į JAV. 1955 m. baigė ekonomikos studijas Ilinojaus universitete, vėliau studijavo De Paulio universitete Čikagoje, 1965 m. baigė JAV aukštąją skautų vadovų mokyklą. 1972 m. baigė Šiaurės rytų universitetą (Ilinojaus valstija), pedagogikos magistras.
1969–1972 m. dirbo Čikagos Švietimo tarybos koordinatoriumi, asistentu. 1972–1974 m. Lemonto lituanistinės mokyklos mokytojas. 1973–1992 m. dėstė Čikagos aukštesniojoje komercijos mokykloje. Nuo 1974 m. Pedagoginio lituanistikos instituto dėstytojas, Pedagogikos skyriaus vedėjas. [[JAV lietuvių bendruomenė]]s veikėjas, 1976–1980 m. Švietimo tarybos pirmininkas, 1985–1989 m. Krašto valdybos vicepirmininkas finansams. 1976 m. Lietuvių tautinių šokių festivalių korporacijos steigėjas, iki 2001 m. direktorių tarybos pirmininkas, 1976 m. V lietuvių tautinių šokių šventės komiteto pirmininkas. 1990–1995 m. Lituanistikos tyrimo ir studijų centro vicepirmininkas. Nuo 1993 m. fondo „Draugas“ direktorių tarybos pirmininkas.
Margasis raštenis

Biologija

Suaugęs vabalas yra 8–20 mm dydžio, jo kūnas juodas, su ryškiomis skersinėmis geltonomis juostomis. Antenos trumpesnės už kūną, kojos raudonai geltonos. Skraido gegužės–liepos mėn. Labiausiai lanko ąžuolus (Quercus) ir kitus lapuočius: klevus (Acer), skroblus (Carpinus), liepas (Tilia).
Lerva yra 8-30 mm dydžio, šviesiai gelsva. Vystosi po žieve, daro iki 50 cm ilgio landas, įsigraužia iki 5 cm į medieną. Vystymosi ciklas – 2 metai.
Samuelis Pranciškus Vilčekas

Samuelis Pranciškus Vilčekas (m. apie 1682) – Valkavisko pastalininkas, Smolensko kaštelionas nuo apie 1666 metų.
Vincas Misiulis

Vincas Misiulis (1900 m. kovo 25 d. Ožkinių kaimas, Punsko valsčius – ?) – teisininkas, visuomenininkas, pedagogas.
1919 m. įstojo į Lietuvos kariuomenę su savo sutelktu savanorių būreliu. Du kartus sužeistas nepriklausomybės kovose. 
1937 m. Kaune kartu su kitais įsteigė linų apdirbimo ir eksporto bendrovę "Lietuvos linas", kuri jam vadovaujant pastatė linų apdirbimo fabriką. 1942-1944 m. vadovavo Lietuvos karo invalidų įmonėms.
JAV,  Detroite buvo Lietuvos mokytojų draugijos pirmininkas. Trejus metus buvo Detroito šeštadieninės mokyklos vedėjas.  Pirmininkavo  Lietuvių nacionaliniam komitetui.
Gražina Mackonienė

Biografija

1994 m. baigė Vilniaus pedagoginį universitetą, lituanistė.
Ignalinos raj. Naujojo Daugėliškio vidurinės mokyklos direktoriaus pavaduotoja ugdymui.
Lietuvos valstiečių liaudininkų sąjungos Ignalinos rajono skyriaus narė. Nuo 2011 m. Ignalinos rajono savivaldybės tarybos narė. 
Sutuoktinis Sigitas, vaikas Deividas.
Clarence Irving Lewis

Biografija

1902–1905 m. ir 1908–1910 m. studijavo Harvardo universitete. 1910 m. daktaras.
1911–1920 m. dėstė Kalifornijos, 1920–1953 m. – Harvardo universitete; nuo 1911 m. profesorius.
Vystė modalinę logiką, aksiomiškai sudarė jos 5 sistemas, kuriose loginės išvados operacija yra griežtoji implikacija. Šia implikacijos teorija Luisas siekė loginę išvadą priartinti prie įprastinio jos naudojimo. Antecedentą ir konsekventą pagal prasmę susiejo modaliniais operatoriais būtina, negalima. Dar plėtojo pasaulio ir patyrime atrandamų apriorinių principų logiškai organizuotą tyrimą.
Uodegėnai

Istorija

Kaimas rašytiniuose šaltiniuose minimas nuo 1784 m. Jame 1877 m. buvo 23 sodybos, XX a. pr. – 43, 1985 m. – 21 (iš jų 3 nebegyvenamos).

Lietuviai

Kraslavos apylinkėse 1883–1925 m. buvo 7-10 kaimų, kuriuose kalbėta lietuviškai (vilniškių tarme). Tarp šių kaimų didžiausias buvo Uodegėnai. 1925 m. apie Uodegėnus lietuviškai kalbėjo apie 300 gyventojų (buvo jaunimo, mokykla). Tačiau palaipsniui gyventojai sulatvėjo, 1985 m. lietuviškai kalbėjo tik 5 seni kaimo gyventojai, 2013 m. – 1. Nuo 1977 m. Uodegėnų lietuvių kalbą tyrinėjo lietuvių ir latvių kalbininkai.
Olimpinis šūkis

Istorija

Olimpinis šūkis atsirado vienoje Arenele mokykloje (Prancūzija). Dominikonų šventikas tėvas Henri Didon (1840–1900) m., norėdamas paskatinti moksleivius tobulėti, akcentuoti fizinės ir dvasinės harmonijos svarbą, 1891 m. kovo 7 d. panaudojo šūkį Citius. Altius. Fortius kaip pagrindinę mintį savo kalboje atidarant pirmąją Arenele mokyklos (netoli Paryžiaus) sporto šventę. Toje šventėje dalyvavo Pierre de Coubertin ir aprašė ją savo leidžiamame žurnale Les Sports Athletiques. Vėliau P. de Coubertin naudojo šūkį, kuris atitiko jo sporto ugdymo filosofiją. 1894 m. P. de Coubertin, Sorbonos kongrese paskelbė oficialiu olimpinio sąjūdžio šūkiu.
Taukadažiai

Aplinkinės gyvenvietės

BUKONYS – 4 km
Balėnai – 2 km
MankūnaiMogeniai
ŽEIMIAI – 11 km
Panoteriai – 1,5 km
Milagainiai – 2 km
ŠILAI – 9 km
Bareišiai – 2,5 km
Šemetiškiai
Kauno Erelita-KTU

Erelita-KTU - Kauno krepšinio klubas, nuo 2009 m. dalyvaujantis NKL.
Paulina Girdzijauskienė

Biografija

1930–1934 m. studijavo Lietuvos universitete, dalyvavo „Žiežirbos“ veikloje. 1944–1947 m. dėstė Vilniaus universitete. 1946 m. baigė VU Teisės fakultetą.
1945–1975 m. LSSR konservatorijos marksizmo-leninizmo katedros vedėja, 1946 m. docentė. 1950 m. istorijos mokslų kandidatė, disertacija „Lietuvos tautos nacionalinio išsivadavimo kova 1905–1907 m. revoliucijos laikotarpiu“. Knygos „1905–1907 m. revoliucija Lietuvoje“ autorė (1955 m.). 
1958–1961 m. kandidatė į LKP CK narius. 1961–1964 m. LKP CK revizijos komisijos narė.
Gydytojo Vytauto Girdzijausko žmona.
Galapagai (festivalis)

Vieta

Festivalis vyksta Zarasuose, Zaraso ežero saloje, kurioje kasmet išdėstomos keturios scenos, kuriose groja skirtingų stilių atlikėjai.
Dujotiekis Klaipėda-Kuršėnai

Istorija

2013 m. Lietuvos vyriausybė pritarė antrosios gijos dujotiekio Klaipėda-Panevėžys trasoje nuo Klaipėdos iki Kuršėnų statybai. Dujotiekio trasa eis per 550 sklypų. Jei žemės savininkai nesutiks, tuomet žemė bus eksploatuojama vadovaujantis žemės servitutais, civilinio kodekso nustatytais pagrindais. 2014 m. atplukdyti pirmieji dujotiekio vamzdžiai.
Pagrindinis dujotiekio tikslas – sudaryti sąlygas pilnai išnaudoti Klaipėdos suskystintų gamtinių dujų terminalą. Dujotiekio atšakos eis į Naująją Akmenę, Telšius, Rietavą, Plungę, Palangą, Gargždus.
2015 m. spalio 2 d. įvyko dujotiekio atidarymo ceremonija.
Shadowrun (SNES)

Apžvalga

„Shadowrun“ žaidimas yra vienas iš pirmųjų RPG žanro žaidimų, kurie buvo atsiradę 1993 m. Žaidime didelis dėmesys skiriamas siužeto istorijai. „Shadowrun“ žaidime labai daug dialogų ir galimybių, pagrindinis veikėjas gali naudoti magiją, ginklus, kompiuterinę įrangą, dar gali dirbti kitiems už pinigus. Šiame žaidime pinigai yra svarbus aspektas, nes „Shadowrun“ žaidime už pinigus galima nusipirkti daiktus, pagarbą ir draugus. Pinigai žaidime vadinami nujenomis ir žymimi ienų ženklu (¥). Žaidime yra galimybė gerinti pagrindinio veikėjo ir jo draugų įgūdžius ir išvaizdą. Galima daug bendrauti su praeiviais, baro lankytojais ir kitai

Siužetas

Veiksmas vyksta 2050 m., Sietlo mieste. Jake Armitage nužudo nežinomi jam jo priešai, tada Jake kūną gatvėje suranda morgo daktarai ir jį parsineša į morgą. Neįvykdę skrodimo, daktarai įdeda Jake į šaldytuvą ir staiga jis atsibunda su dideliu galvos skausmu ir amnezija. Pabėgęs iš morgo, Jake visiškai neprisimena visko ir pradeda dirbti miesto gaujoms. Po kiek laiko Jake pradeda prisiminti, kad jis yra vienas iš vienos gaujos narių ir sužino viską apie savo priešus. Tada jis suranda savo priešus ir juos nužudo. Po šios žmogžudystės, Sietlo miesto gyventojai pradeda gerbti ir bijoti Jake Armitage.

Garso takelis

„Shadowrun“ žaidimui garso takelį sukūrė kompozitorius Marshall Parker.
Golubiškių piliakalnis

Piliakalnis

Apardytą piliakalnio kalvą (nuartas pietvakarinis šlaitas) iš šiaurės vakarų juosia upelis, iš kitų pusių - pievos, buvusios pelkės. Šiaurinis, rytinis ir pietrytinis šlaitai statūs, 7,0-7,5 m aukščio. Piliakalnio aikštelė 50 x 30 m dydžio su 0,4-0,5 m storio kultūriniu sluoksniu. Šiaurės vakarų šlaitas buvo sutvirtintas įrengus 3 terasas ir 2 pylimus. 2,5 m žemiau aikštelės yra pirmoji 7 m pločio terasa, kurios išoriniame pakraštyje supiltas 30 m ilgio ir 2 m aukščio pylimas, 2 m žemiau - 3 m pločio terasa ir 15 m ilgio bei 2 m aukščio pylimas, už kurio yra trečioji terasa.
Piliakalnio rytinėje, pietryčių ir vakarų papėdėje yra apie 1 ha senovės gyvenvietės liekanų. Rasta lipdytos brūkšniuotu paviršiumi keramikos, geležies gargažių. Piliakalnis datuojamas I tūkstantmečio pirmąja puse, priskiriama brūkšniuotosios keramikos kultūrai.

Aplinkiniai piliakalniai

Velikuškių piliakalnis 14 km
Petraučiznos piliakalnis 5 kmKuklių piliakalnis (Zarasai) 2,5 kmAntaniškių piliakalnis 3,5 kmMarciūniškių piliakalnis 9 km
Šišponiškių piliakalnis 6,5 kmLiaudiškių piliakalnis 13 kmJatkūniškių piliakalnis 7 km
Narkyčių piliakalnis 8 kmMineikiškių piliakalnis 9 km
Degučių piliakalnis 13 kmAvilių piliakalnis 3,5 km
Bielkaučiznos piliakalnis 14 km
Pakalniškių piliakalnis 19 km
Lietuvos bočios žaidimo federacija

Lietuvos bočios žaidimo federacija – bočios žaidimo sporto organizacija Lietuvoje, Lietuvos sporto federacijų sąjungos narė. Būstinė įsikūrusi Elektrėnuose, Dubijos g. 9. Federacijos prezidentas – Rytis Triponas.
Euras

Euro ženklas

Euro ženklą (€) išrinko Europos Komisija. Finaliniame rinkimų etape buvo pateikti du ženklų variantai. Išrinktą ženklą sukūrė belgų dizaineris Alain Billiet. Šis ženklas kildinamas iš graikų abėcėlės raidės epsilon. Taip pat šis ženklas, perbrauktas dvejomis linijomis, simbolizuoja Europą ir euro stabilumą.

Eurą įsivedusios valstybės

Pastaba: 2002 m. sausio 1 d. eurą įsivedusios valstybės prie eurozonos buvo prisijungusios jau 1999 m. sausio 1 d. (išskyrus Graikiją, kuri prie eurozonos prisijungė 2001 m.).

Euras Lietuvoje

Buvo laukiama, kad Lietuva eurą įsivestų nuo 2007 m. sausio 1 d., bet Europos Vadovų Taryba, atsižvelgdama į Europos centrinio banko ir Europos Komisijos ataskaitas dėl Lietuvos tinkamumo, nusprendė, kad Lietuva neatitinka visų Mastrichto kriterijų (vidutinė metinė infliacija buvo šiek tiek didesnė, nei reikalaujama)
Lietuva nuo 2004 m. birželio yra prisijungusi prie vadinamojo valiutų kurso stabilumo mechanizmo antrosios pakopos (ERM-II), kurioje eurą norinčios įsivesti šalys privalo išbūti bent dvejus metus. Šiame mechanizme taip pat yra Danija.
Lietuvoje leistose eurų monetų averse turėjo būti modifikuotas valstybės herbo simbolis Vytis, užrašai LIETUVA ir 2007, aplink centrą (Vytį) išdėstytos 12 žvaigždučių atsižvelgiant į Europos pinigų sąjungos valstybių sukurtas monetas, taip pat valstybės įmonės „Lietuvos monetų kalykla“ ženklas. Taip Lietuvos bankas nusprendė 2004 metais.
2014 m. birželio 4 d. Europos Komisija pranešė, kad Lietuva atitinka visus Mastrichto kriterijus ir gali prisijungti prie euro zonos 2015 m. sausio 1 d. 2014 m. liepos 23 d. Europos Vadovų Taryboje buvo priimtas teigiamas sprendimas, kuris leido Lietuvai įsivesti eurą 2015 m.
2014 m. birželio 16 d. pradėtos kaldinti lietuviškos euro monetos, siekiant išbandyti jų ruošinius, matavimo kontrolės įrangą ir kaldinimo įrankius. Masiškai lietuviškos eurų monetos kalykloje pradėtos kaldinti vasaros pabaigoje.
2014 m. gruodžio 1 d. dieną pradėti pardavinėti euro monetų rinkiniai visuomenei susipažinti Lietuvos banko ir komercinių bankų skyriuose, o nuo gruodžio 4 d. ir paštų skyriuose.
2015 m. sausio 1 d. Lietuva įsivedė eurą ir tapo 19-ąja šią valiutą įsivedusia šalimi.
2015 m. gruodžio 14 d. Lietuvos bankas į apyvartą išleido proginę 2 eurų vertės lietuvišką monetą su lietuvišku žodžiu „ačiū“, skirtą lietuvių kalbai. Tai yra pirmoji lietuviška proginė eurų moneta.
Washington Mutual

Washington Mutual (sutrump. WaMu) (NYSE: WM) - 2008 m. didžiausias JAV bankas, bankrutavęs per 2008 JAV finansų krizę. Bankas turėjo 307 mlrd. dolerių turto, 188 mlrd. dolerių indėlių. Banko akcijos buvo parduotos „JPMorgan Chase & Co“ už 1,9 mlrd. dolerių.
Prieš tai didžiausias JAV istorijoje banko žlugimas užfiksuotas 1984 metais, kada bankrutavo „Continental Illinois National Bank and Trust“, turėjęs 40 mlrd. dolerių turto.
Ružanistoko Dievo Motinos vienuolynas

Istorija

1900 m. Rusijos stačiatikių bažnyčia nutarė perkelti moterų vienuolyną iš Gardino į Mergelės Marijos Sanktuariumą. Vienuolynas buvo perkeltas norint sustiprinti stačiatikybės pozicijas šiose apylinkėse. 1901 m. rugsėjo 7 d. vienuolynas pradėjo savo veiklą. Vienuolyne įkurta mokykla ir ligoninė. Prasidėjus I pasauliniam karui visi vienuoliai pasiemę daug bažnytinių paveikslų ir turto pabėgo į Maskvą. Per karą čia buvo įrengtos kareivinės. Po karo įsikūrė sileziečių vienuoliai.
Born This Way Ball

Plėtra ir vystimasis

Viename interviu su MTV komanda, Lady Gaga apie savo naujausią turą sakė, kad tai – tarsi pasaka, kurioje bus minima Šlovės karalystės kilmė ir istorija apie tai, kaip mes gimėme ir kaip mes mirsime švęsdami. Šį turą ji įvardijo kaip „electro-metal pop-opera“ žanrą. Tai pirmasis tokio žanro koncertinis turas pasaulyje.
Šokių ir dainavimo repeticijos vyko maždaug vieną mėnesį. 2012 Vasario mėnesį, ji į socialinį tinklalapį „Twitter“ įkėlė „The Born This Way Ball Tour“ turo scenos eskizą. Scenos dizainerė buvo pati Lady GaGa, kuriai padėjo jos kurybinė komanda „Haus of Gaga“. Scena pabaigta maždaug po kelių mėnesių, kurioje vaizduojama Gotikinio stiliaus pilis su apžvalgos bokštais, painiais drožiniais ir milžinišku podiumu, kuris skirtas bendravimui su publika. Teritoriją ribojamą podiumo Lady Gaga įvardijo „Monstų duobė“ (angl. „The Monster Pit“). Į šią teritoriją galės patekti „mažieji monstriukai“, kurie prie arenos vartų lauks visą naktį. Kiekvieną vakarą „Haus of Gaga“ pasirinks fanus iš „monstrų duobės“ susitikimui su pačia atlikėja. Koncertiniam turui yra sukurtos 4 tokios pačios scenos. Kol atlikėja koncertuos viename mieste, kitame mieste jau bus pradedami scenos įrengimo darbai, nes šią sceną pastatyti trunka maždaug 4 – 5 dienas. Atlikėją į gastroles lydės 60 vilkikų ir 30 autobusų, kuriuose bus gabenama sceninė įranga ir atlikėjos sceniniai drabužiai, kuriuos kūrė vieni garsiausių mados namų pasaulyje, tokie kaip Armani ir Versace.

Komercija

The Born This Way Ball Tour bilietai Okeanijoje pradėti pardavinėti Vasario 17d., 2012. Iš karto po bilietų pasirodymo kasose, jie greitai buvo išparduoti į du Oklando šou, Australijoje. Honkonge visi bilietai išpirkti nepraėjus net 3 valandoms nuo paskelbimo. 2012 m. Balandžio 13 d. bilietai išparduoti Londone ir Mančesteryje per rekordinį laiką. Jų nebeliko jau po 50 sekundžių nuo bilietų pasirodymo prekyboje.
Saltsjobadenas

Geografija

Saltsjobadenas įsikūręs Baltijos jūros pakrantėje, rytinėje Švedijos dalyje. Pagal administracinį suskirstymą patenka į Nakos komuną, dabartinį Stokholmo lėną ir Siodermanlando istorinę provinciją. Tai vienas iš Stokholmo priemiesčių. Miestelio plotas 5,38 km². 2005 m. duomenimis gyventojų skaičius – 8 937 žmonės. Saltsjobadenas yra jūrinis kurortas.

Istorija

Saltsjobadeno istorija prasidėjo 1891 m., kai Kniutas Agatchonas Valenbergas, kuris priklausė Valenbergų bankininkų šeimai, nupirko žemes būsimam jūriniam kurortui. 1893 m. į Saltsjobadeną buvo nutiestas geležinkelis ir atidarytos sanatorijos. 1908 m. gyvenvietė tapo miestu. 1913 m. atsiskyrė į atskirą Švedijos bažnyčios parapiją. Bėgant laikui miestas tapo mėgstama aukštos ir vidutinės Švedijos gyventojų klasės poilsio vieta.
Nuo 1931 iki 2001 m. Saltsjobadene veikė Stokholmo observatorija. 2000 m. joje buvo atrastas asteroidas 36614 Saltis, pavadintas šio miesto garbei.
1948 ir 1952 m. čia vyko tarpzoniniai šachmatų turnyrai.
Saltsjobadenas yra švedų diplomato Mohamedo Kniuto Bernstriomo gimtinė.
Gineso rekordų knyga

Gineso rekordų knyga – kasmetinis pasaulio rekordų žinynas, kur pažymimi ne tik žmogaus pasiekimai, bet ir ekstremalūs pokyčiai gamtoje.
Pirmą kartą knyga išleista 1955 m. airių alaus daryklos „Guinness Brewery“ valdytojo Chju Biverio sumanymu. Jis tikėjosi, kad tokia knyga sudomins aludžių lankytojus ir jie visada turės apie ką diskutuoti. Knyga sulaukė milžiniško pasisekimo. 2003 m. ji pati pateko į „Gineso rekordų knygą“, nes tiražas viršijo 100 mln. egzempliorių. Už ją didesniu tiražu išleista tik Biblija. 2005 m. knyga sulaukė penkiasdešimto leidimo. Dabar knyga leidžiama daugiau kaip 100 pasaulio šalių, daugiau kaip 23 kalbomis.
Rolandas Leščius

Klubinė karjera

Futbolą pradėjo žaisti gimtojo miesto komandoje. Tuo metu Kaišiadorių „Baltai“ dalyvavo LFF II-os lygos pirmenybėse. Žaidė puolėjo pozicijoje.

FC Šiauliai

Nuo 2011 metų atstovavo FC Šiauliams. Saugas tuo metu žaidė dublerių komandoje, o 2013 metais debiutavo A lygos pirmenybėse. 2013 metais A lygoje sužaidė 15 kartų. 2014 metais A lygoje pasirodė 8 kartus. 2015 metais sužaidė 12 rungtynių ir pasižymėjo vieną kartą. 2015 m. kovo 13 d. rungtynėse su FK Žalgiris Vilnius pelnė pirmąjį karjeroje įvartį. Vilkėjo marškinėlius pažymėtus 18 numeriu.

FK Kražantė Kelmė

2015 m. žaidė už FK Kražantė Kelmė „vundertymą“, per 14 sužaistų rungtynių įmušė vieną įvartį ir atliko 8 rezultatyvius perdavimus. Vilkėjo marškinėlius pažymėtus 14 numeriu.

FK Džiugas Telšiai

Nuo 2016 metų žaidžia FK Džiugas Telšiai ekipoje, kuri rungtyniauja LFF I-oje lygoje. Jo marškinėliai pažymėti 17 numeriu. 2016 m. per Pirmos lygos sezoną sužaidė 28 rungtynes ir pelnė vieną įvartį. 2017 m. vasarą buvo sužaidęs 14 rungtynių ir pelnęs 2 įvarčius.